ખૂબ જ નિર્મળ વ્યક્તિત્વ, સાલસ, કોઈને છેતરવાની વૃત્તિ નહીં. કોઈને છેતર્યાં નથી, હા, છેતરાયા છે ખરા. જાણીબૂજીને છેતરાયા છે. તેમના નામે પૈસા બનાવનારને પૈસા બનાવવા દીધા છે. વચ્ચે આડા આવ્યા નથી. તે કશાથી બેખબર નહોતા. ખોટી બે આની કેમ ચલાવવી એની તેમને ખબર હતી, એ પ્રયુક્તિ સારી પેઠે જાણતા હતા. પોતાની ‘ખોટી બે આની’ નામના લેખમાં એ તરકીબ તેમણે દર્શાવી છે. પણ ખોટા સિક્કા ચલાવવાનો પ્રયાસ નહોતો કર્યો, કેમકે ખોટા સિક્કાની સામે ખોટા સિક્કા મળતા હોય છે એ વાત ફિલસૂફ હોવાને કારણે સમજતા હતા. તેમના અવસાનના બે અઠવાડિયાં અગાઉ તેમનું પુસ્તક ‘અમે બધાં’ છાપવા માટે અહીંના એક પ્રકાશકે તેમને પત્ર લખ્યો હતો. અમદાવાદ આવતા એક લેખકમિત્રને તેમણે કહ્યું : ‘તમે અમદાવાદ જાવ છો તો પ્રકાશકને મળજો. કહેજો કે “અમે બધાં” મેં અને ધનસુખલાલ મહેતાએ સાથે લખેલું એટલે એની રૉયલ્ટીમાં તેમનો પણ એટલો જ હિસ્સો છે. મને માત્ર મારા ભાગના પૈસા મોકલે ને ધનસુખલાલના પૈસા તેમની દીકરીઓને મોકલી આપે.’